CELEX: 62020TN0259
Language: hu
Date: 2020-05-08 00:00:00
Title: T-259/20. sz. ügy: 2020. május 8-án benyújtott kereset – Ryanair kontra Bizottság

29.6.2020   
            
            
               HU
            
            
               Az Európai Unió Hivatalos Lapja
            
            
               C 215/59
            
         
      2020. május 8-án benyújtott kereset – Ryanair kontra Bizottság
      (T-259/20. sz. ügy)
      (2020/C 215/68)
      Az eljárás nyelve: angol
      
         Felek
      
      
         Felperes: Ryanair (Swords, Írország) (képviselők: E. Vahida, F. Laprévote, S. Rating és I. Metaxas-Maranghidis ügyvédek)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a 2020. március 31-i SA.56765. számú állami támogatásról szóló európai bizottsági határozatot (EU); (1) és
               
            
                  —
               
               
                  az Európai Bizottságot kötelezze a költségek viselésére.
               
            
                  —
               
               
                  a felperes azt is kérte, hogy a keresetét a Bíróság alapokmányának 23a. cikke szerinti gyorsított eljárásban bírálják el.
               
            
         Jogalapok és fontosabb érvek
      
      Keresete alátámasztása érdekében a felperes négy jogalapra hivatkozik.
      
                  1.
               
               
                  Az első jogalap azon alapul, hogy az Európai Bizottság határozata sérti az EUMSZ egyes rendelkezéseit, valamint az európai jog általános elveit az állampolgárságon alapuló hátrányos megkülönböztetés tilalma és a szolgáltatások szabad mozgása tekintetében, amelyek az 1980-as évek vége óta az Unió légi közlekedése liberalizációjának alapját képezik. Az Unió légi közlekedési piacának liberalizációja lehetővé tette a valóban páneurópai, fapados légitársaságok növekedését. Az Európai Bizottság határozata figyelmen kívül hagyja az ilyen páneurópai légitársaságok szerepét az uniós tagállamok piacszerkezetében, mivel lehetővé teszi Franciaország számára, hogy a támogatást csak azoknak az uniós légitársaságoknak tartsa fenn, amelyek számára Franciaország uniós működési engedélyeket bocsátott ki. Az EUMSZ 107. cikk (2) bekezdésének b) pontja kivételt határoz meg az állami támogatásoknak az EUMSZ 107. cikk (1) bekezdése szerinti tilalma alól, azonban nem határoz meg kivételt az EUMSZ egyéb szabályai és elvei alól.
               
            
                  2.
               
               
                  A második jogalap azon alapul, hogy az Európai Bizottság nyilvánvaló mérlegelési hibát követett el a támogatásnak a COVID-19-válság által okozott kárral való arányosságának vizsgálata során.
               
            
                  3.
               
               
                  A harmadik jogalap azon alapul, hogy az Európai Bizottság a súlyos nehézségek ellenére nem kezdeményezett hivatalos vizsgálati eljárást, és megsértette a felperes eljárási jogait.
               
            
                  4.
               
               
                  A negyedik jogalap azon alapul, hogy a Bizottság megsértette az őt terhelő indokolási kötelezettséget.
               
            
         (1)  Az Európai Bizottság 2020. március 31-i (EU) határozata az SA.56765 (2020/N) számú, Franciaország által nyújtott állami támogatásról – Moratoire sur le paiement de taxes aéronautiques en faveur des entreprises de transport public aérien (az Európai Unió Hivatalos Lapjában még nem tették közzé).